Javaslat A TANÁCS HATÁROZATA az Európai Uniónak az AKCS–EU Nagykövetek Bizottságán belül a Mezőgazdasági és Vidéki Együttműködés Technikai Központjának alapszabályára vonatkozóan elfogadandó álláspontjáról /* COM/2012/0568 final - 2012/0273 (NLE) */





INDOKOLÁS 2010. május 14-i 2010/648/EU határozatával a Tanács engedélyezte a cotonoui partnerségi megállapodás második alkalommal történő módosításáról szóló megállapodás aláírását. A Cotonoui Megállapodás 95. cikkének (3) bekezdése felhatalmazza a AKCS–EU Miniszterek Közös Tanácsát azon átmeneti intézkedések elfogadására, amelyekre szükség lehet a módosított rendelkezésekkel kapcsolatban azok hatálybalépéséig. A 2010. június 14-i 2010/614/EU tanácsi határozattal a Tanács jóváhagyta az átmeneti intézkedésekkel kapcsolatban az AKCS–EU Miniszterek Tanácsában az Európai Unió által képviselendő álláspontot, és a 2010. június 21-i 2/2010 AKCS–EU miniszteri tanácsi határozat szerint a módosító rendelkezéseket 2010. november 1-től ideiglenesen alkalmazni kell. A megállapodás III. melléklete a második felülvizsgálat nyomán módosult, különösen a Mezőgazdasági és Vidéki Együttműködés Technikai Központjának (a továbbiakban: CTA) igazgatótanácsára vonatkozó rendelkezések változtak az irányítás megerősítése és a döntéshozatali folyamat megkönnyítése céljából. A CTA alapszabályát ezért a második felülvizsgálat által módosított megállapodás III. mellékletével összhangban ki kell igazítani. Továbbá célravezető kihasználni ezt az alkalmat az EFA vonatkozó pénzügyi szabályaira való egyértelmű hivatkozás beillesztésére, valamint arra, hogy a CTA–ra vonatkozó rendelkezések közül néhányat a Vállalkozásfejlesztési Központ alapszabályának rendelkezésével összhangba hozzunk. A III. melléklet 3. cikkének (5) bekezdése előírja, hogy az AKCS-EU Nagykövetek Bizottsága kidolgozza a CTA alapszabályát. A módosított alapszabály a javasolt tanácsi határozat mellékletében található. Ennek megfelelően a Tanács felkérést kap arra, hogy fogadja el a mellékelt tanácsi határozatjavaslatot az Európai Uniónak az AKCS–EU Nagykövetek Bizottságán belül a Mezőgazdasági és Vidéki Együttműködés Technikai Központjának alapszabályára vonatkozóan elfogadandó álláspontjáról. 2012/0273 (NLE) Javaslat A TANÁCS HATÁROZATA az Európai Uniónak az AKCS–EU Nagykövetek Bizottságán belül a Mezőgazdasági és Vidéki Együttműködés Technikai Központjának alapszabályára vonatkozóan elfogadandó álláspontjáról AZ EURÓPAI UNIÓ TANÁCSA, TEKINTETTEL az Európai Unió működéséről szóló szerződésre és különösen annak 208. cikkére, valamint 218. cikkének (9) bekezdésére, TEKINTETTEL a Bizottság javaslatára, MIVEL: (1) Az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között Cotonouban 2000. június 23-án aláírt, továbbá 2005. június 25-én és 2010. június 22-én felülvizsgált partnerségi megállapodás második felülvizsgálata (a továbbiakban a Cotonoui Megállapodás) módosította a Megállapodás III. mellékletét a Vállalkozásfejlesztési Központ (CDE) és a Mezőgazdasági és Vidéki Együttműködés Technikai Központja (CTA) küldetésének felülvizsgálata, valamint ezen szervezetek irányításának megerősítése és pontosítása céljából, különös tekintettel a Nagykövetek Bizottsága által gyakorolt felügyeletre és az igazgatótanács feladataira. (2) A 2010. június 21-i 2/2010 AKCS–EU miniszteri tanácsi határozat a módosító megállapodás 2010. november 1-jétől történő ideiglenes alkalmazásáról rendelkezett. (3) A Mezőgazdasági és Vidéki Együttműködés Technikai Központja (a továbbiakban: Központ) alapszabályát ennek megfelelően módosítani kell. (4) Következésképpen meg kell határozni az Európai Uniónak az AKCS–EU Nagykövetek Bizottságán belül a Mezőgazdasági és Vidéki Együttműködés Technikai Központjának alapszabályára vonatkozóan elfogadandó álláspontját. ELFOGADTA EZT A HATÁROZATOT: Egyetlen cikk Az Európai Uniónak az AKCS–EU Nagykövetek Bizottságán belül a Mezőgazdasági és Vidéki Együttműködés Technikai Központja alapszabályának módosítására vonatkozóan elfogadott álláspontja a mellékletben található határozati javaslat tervezetén alapul. A Nagykövetek Bizottsága határozattervezetének kisebb módosításairól további tanácsi határozatok szükségessége nélkül is meg lehet állapodni. Kelt Brüsszelben, -án/-én. a Tanács részéről az elnök MELLÉKLET AZ AKCS-EN NAGYKÖVETEK BIZOTTSÁGÁNAK …./2012 HATÁROZATA a Mezőgazdasági és Vidéki Együttműködés Technikai Központjának alapszabályáról AZ AKCS–EU NAGYKÖVETEK BIZOTTSÁGA, TEKINTETTEL a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és először 2005. június 25-én[1], majd 2010. június 22-én[2] felülvizsgált partnerségi megállapodásra[3] (a továbbiakban: Cotonoui Megállapodás) és különösen annak III. melléklete 3. cikkének (5) és (6) bekezdésére, MIVEL: (1) A Cotonoui Megállapodás 2010. június 22-i, második felülvizsgálata módosította a III. mellékletét a CDE és CTA küldetésének felülvizsgálata, valamint ezen szervezetek irányításának megerősítése és pontosítása céljából, különös tekintettel a Nagykövetek Bizottsága által gyakorolt ellenőrzésre és az igazgatótanács feladatkörére. (2) A 2010. június 21-i 2/2010 AKCS–EU miniszteri tanácsi határozat a módosító megállapodás 2010. november 1-jétől történő ideiglenes alkalmazásáról rendelkezik. (3) Következésképpen a Mezőgazdasági és Vidéki Együttműködés Technikai Központjának (a továbbiakban: Központ) alapszabályát ennek megfelelően módosítani kell. (4) A megállapodás III. melléklete 3. cikkének (5) bekezdése szerint a Központ alapszabályának meghatározásához a Nagykövetek Bizottságának határozata szükséges, ezért a indokolt, hogy a Nagykövetek Bizottsága erre irányuló határozatot fogadjon el a Miniszterek Tanácsa nevében a megállapodás 15. cikkének (4) bekezdésével és 16. cikkének (2) bekezdésével összhangban. A KÖVETKEZŐKÉPPEN HATÁROZOTT: Egyetlen cikk A Mezőgazdasági és Vidéki Együttműködés Technikai Központjának e határozathoz mellékelt alapszabályát a Nagykövetek Bizottsága elfogadja. Az Európai Unió és az AKCS–államok az őket érintő mértékben kötelesek meghozni az e határozat végrehajtásához szükséges intézkedéseket. Ez a határozat az elfogadását követő napon lép hatályba. az AKCS–EU Nagykövetek Bizottsága részéről az elnök MELLÉKLET A MEZŐGAZDASÁGI ÉS VIDÉKI EGYÜTTMŰKÖDÉS TECHNIKAI KÖZPONTJÁNAK ALAPSZABÁLYA 1. cikk Tárgy 1. A Központ az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött partnerségi megállapodás (a továbbiakban: Cotonoui Megállapodás) III. mellékletének értelmében, egy közös AKCS–EU technikai testület. Jogi személyiséggel rendelkezik, és a megállapodásban résztvevő valamennyi államban az ilyen típusú jogi személyeknek jogrendszerük szerint biztosított legteljesebb jogképességgel rendelkezik. 2. A Központ személyzete a kiváltságokról és mentességekről szóló 2. jegyzőkönyv 1. cikkének második albekezdésében előírt, valamint a Cotonoui Megállapodáshoz csatolt VI. és VII. nyilatkozatban említett, szokásos kiváltságokat, mentességeket és könnyítéseket élvezi. 3. A Központ nonprofit szervezet. 4. A Központ székhelye ideiglenesen Wageningenben (Hollandia), egy kihelyezett részlege pedig Brüsszelben van. 2. cikk Elvek és célkitűzések 1. A Központ a Cotonoui Megállapodás rendelkezéseivel és célkitűzéseivel összhangban működik. A Cotonoui Megállapodás III. mellékletének 3. cikkében leírt célkitűzések elérésére törekszik a Nagykövetek Bizottságának felügyelete alatt. 2. A Központ e célkitűzéseket egy átfogó stratégiai dokumentumban dolgozza ki részletesen. 3. A Központ a Cotonoui Megállapodásban vagy az ahhoz csatolt nyilatkozatokban említett intézményekkel és egyéb szervekkel szoros együttműködésben végzi tevékenységeit. A Központ szükség esetén regionális és nemzetközi intézményekhez fordulhat, mindenek előtt azokhoz, amelyek az Európai Unióban vagy az AKCS-államokban találhatók, és amelyek mezőgazdasági és vidékfejlesztési kérdésekkel foglalkoznak. 3. cikk Finanszírozás 1. A Központ költségvetése – a Cotonoui Megállapodás I. mellékletében foglalt pénzügyi jegyzőkönyvben a fejlesztésfinanszírozási együttműködés tekintetében megállapított szabályok szerint – az Európai Fejlesztési Alapból (EFA) finanszírozható. 2. A Központ költségvetése – a Cotonoui Megállapodásban meghatározott célkitűzések elérése és a Központ által kialakított stratégia végrehajtása céljából – más felektől kiegészítő forrásokban részesülhet. 4. cikk A Nagykövetek Bizottsága A Központ felügyelő hatósága a Nagykövetek Bizottsága, a Cotonoui Megállapodás III. melléklete 3. cikke (5) bekezdésének megfelelően. Kinevezi a Központ igazgatótanácsának tagjait, valamint az igazgatótanács javaslatára a központ igazgatóját, figyelemmel kíséri a Központ átfogó stratégiáját és felügyeli az igazgatótanács munkáját A Nagykövetek Bizottsága mentesíti az igazgatót a költségvetés végrehajtására vonatkozó felelőssége alól az n+2. évben. A felmentés megadásának céljából a Nagykövetek Bizottsága az igazgatótanács javaslata alapján megvizsgálja a beszámolót, a könyvvizsgáló véleményét és az igazgató arra adott válaszait. A Nagykövetek Bizottsága bármikor a saját hatáskörébe vonhatja és felülvizsgálhatja vagy kifogásolhatja a Központ által hozott határozatokat A Nagykövetek Bizottságát – erre irányuló kérése esetén – az igazgatótanács és a Központ igazgatója is rendszeresen tájékoztatja. 5. cikk Az igazgatótanács 1. Igazgatótanács jön létre, amelynek feladata, hogy technikai, igazgatási és pénzügyi téren támogatást, felügyeletet és ellenőrzést biztosítson a Központ valamennyi tevékenysége tekintetében. 2. Az igazgatótanács paritásos alapon hat tagból – három AKCS–állambeli állampolgárból és három európai uniós polgárból – áll, akiket a felek a mezőgazdaság és a vidékfejlesztés és/vagy az információs és kommunikációs politikák, a tudomány, az igazgatás és a technológia területén szerzett szakmai képzettségük alapján választanak ki és neveznek ki. 3. Az igazgatótanács tagságának fele két és félévente megújul. 4. Az igazgatótanács hat tagját a Nagykövetek Bizottsága nevezi ki az általa megállapított eljárásnak megfelelően, legfeljebb ötéves időtartamra, amelynek félidejében a kinevezést felülvizsgálják. 5. Az igazgatótanács évente négy rendes ülést tart. Emellett a Nagykövetek Bizottsága vagy az igazgatótanács elnökének kezdeményezésére, illetve a Központ igazgatójának kérésére összeülhet minden olyan alkalommal, amikor azt feladatainak végrehajtása megköveteli. Az igazgatótanács titkárságaként a Központ jár el. 6. Az igazgatótanács tagjai feladataikat függetlenül látják el, harmadik felektől nem kérnek és nem fogadnak el utasításokat, és kizárólag a Központ érdekében járnak el. Az igazgatótanácsi tagság bármely egyéb, a Központ által javadalmazott tevékenységgel összeférhetetlen. 7. Az igazgatótanács tagjai eljárási szabályzatuk rendelkezéseinek megfelelően, legfeljebb ötéves időtartamra elnököt és az alelnököt választanak. Az elnöki tisztséget betöltő személyt az egyik, az igazgatói tisztséget betöltő személyt a másik fél (az AKCS vagy az Európai Unió) biztosítja. Az alelnöki tisztség betöltése az elnöki tisztséget betöltő féltől eltérő felet illeti. 8. Az igazgatótanács ülésein az Európai Bizottság és az Európai Unió Tanácsa Főtitkárságának megfigyelője, valamint az AKCS–államcsoport titkárságának képviselője vesz részt. 9. Az igazgatótanács konkrét kérdésekben tanácsadást kérhet a Központ vezetőségének és személyzetének más tagjaitól és/vagy külső szakértőktől. 10. Az igazgatótanács eljárási szabályzatának megfelelően, a jelen lévő vagy képviselt tagok egyszerű többségével hozza határozatait. Az igazgatótanács minden egyes tagjának egy szavazata van. A szavazatok egyenlősége esetén az elnök szavazata dönt. 11. Minden egyes ülés után jegyzőkönyv készül. Az igazgatótanács megbeszélései bizalmasak. 12. Az igazgatótanács elfogadja saját eljárási szabályzatát, és tájékoztatja arról a Nagykövetek Bizottságát. 6. cikk Az igazgatótanács feladatai 1. Az igazgatótanács kiemelt figyelemmel kíséri és szigorúan felügyeli a Központ tevékenységeit. Az igazgatótanács a Nagykövetek Bizottságának tartozik elszámolással. 2. Az igazgatótanács a) az Európai Fejlesztési Alapra (EFA) vonatkozó szabályoknak megfelelően pénzügyi szabályzattervezetet dolgoz ki, amelyet jóváhagyásra továbbít a Nagykövetek Bizottsága részére; b) az EFA-ra vonatkozó szabályoknak megfelelően kidolgozza és jóváhagyja a központ személyzeti, valamint működési szabályzatát, amelyet tájékoztatás céljából továbbít a Nagykövetek Bizottsága részére; c) felügyeli a Központ tevékenységét és biztosítja küldetésének és szabályainak megfelelő végrehajtását; d) elfogadja a Központ éves és többéves munkaprogramját és költségvetését, amelyeket tájékoztatás céljából a Nagykövetek Bizottsága részére továbbít; e) rendszeres jelentéseket és értékeléseket nyújt be a Nagykövetek Bizottságához; f) elfogadja a Központ átfogó stratégiáját, amelyet tájékoztatás céljából a Nagykövetek Bizottsága részére továbbít; g) jóváhagyja a szervezeti felépítést, a személyzeti politikát és a szervezeti ábrát; h) jóváhagyja az új alkalmazottak felvételét és a hivatalban levő alkalmazottak szerződésének megújítását, meghosszabbítását vagy megszüntetését; i) jóváhagyja az éves pénzügyi kimutatásokat, amelyeket a könyvvizsgáló véleményével együtt tájékoztatás céljából továbbít a Nagykövetek Bizottságához; j) jóváhagyja az éves jelentéseket és továbbítja azokat a Nagykövetek Bizottságának, annak ellenőrzése céljából, hogy a Központ tevékenységei megfelelnek-e a Megállapodásban és az átfogó stratégiai dokumentumban megállapított célkitűzéseknek; k) a Központ igazgatójának kinevezésére tesz javaslatot a Nagykövetek Bizottsága részére; továbbá l) jelentést tesz a Nagykövetek Bizottságának a feladatai ellátása során felmerülő valamennyi fontos kérdésről. m) jelentést tesz a Nagykövetek Bizottsága felé a Nagykövetek Bizottságának mentesítő határozatát kísérő észrevételek és ajánlások fényében hozott intézkedésekről. 3. Az igazgatótanács egy versenytárgyalási eljárást követően legalább három ajánlat közül hároméves időtartamra egy olyan könyvvizsgáló céget választ ki, amely egy nemzetközileg elismert ellenőrző szerv tagja. Ezek a könyvvizsgálók megvizsgálják, hogy az éves pénzügyi kimutatások megfelelő módon és a nemzetközi számviteli standardokkal összhangban készültek-e, valamint hű áttekintést nyújtanak-e a Központ pénzügyi helyzetéről. A könyvvizsgálók a Központ pénzgazdálkodásának hatékonyságát és eredményességét is véleményezik. 4. Az igazgatótanács javasolja a Nagykövetek Bizottságának, hogy az éves beszámoló tekintetében megadja a mentesítést az igazgatónak. 7. cikk Igazgató 1. A Központot a Nagykövetek Bizottsága által az igazgatótanács javaslatára legfeljebb ötéves, nem meghosszabbítható időtartamra kinevezett igazgató vezeti. Az igazgatói tisztséget váltakozva AKCS–állam vagy EU-tagállam állampolgára tölti be. Az igazgató kinevezését a bizottság társelnökei írják alá. 2. Az igazgató felel a Központ jogi és intézményi képviseletéért, valamint a Központ megbízatásának és feladatainak teljesítéséért. 3. Az igazgató felel a következőknek az igazgatótanácshoz jóváhagyásra történő benyújtásáért: a) a Központ átfogó stratégiája; b) az éves és többéves tevékenységi/munkaprogram; c) a Központ éves költségvetése; d) az éves jelentés, rendszeres jelentéstétel és értékelés; e) a szervezeti felépítés, személyzeti politika és szervezeti ábra; továbbá f) az új alkalmazottak felvétele és a hivatalban levő alkalmazottak szerződésének megújítása, meghosszabbítása vagy megszüntetése. 4. Az igazgató felel a Központ szervezeti felépítéséért és napi szintű irányításáért. Az igazgató jelentést tesz az igazgatótanácsnak a Központ működési szabályzatának bármely kiegészítéséről. 5. Az igazgató jelentést tesz az igazgatótanácsnak a feladatainak végrehajtása során felmerült bármely lényegi kérdésről, és szükség esetén tájékoztatja a Nagykövetek Bizottságát. 6. Szükség esetén és a személyzeti szabályzatban megállapított eljárás lefolytatását követően az igazgatótanács megfelelően megindokolt javaslatot tehet a Nagykövetek Bizottságnak az igazgató elbocsátására vonatkozóan. 7. Az igazgató felel az éves beszámolónak az igazgatótanácshoz jóváhagyásra történő benyújtásáért és a Nagykövetek Bizottságához történő továbbításáért. 8. Az igazgató megteszi a megfelelő lépéseket a Nagykövetek Bizottságának mentesítő határozatát kísérő észrevételekkel és ajánlásokkal kapcsolatban. [1] HL L 287, 2005.10.28., 5. o., 2005. június 25-én írták alá Luxembourgban és 2008. július 1-jén lépett hatályba. [2] HL L 287, 2010.11.4., 3.o., 2010. június 22-én írták alá Ouagadougouban és átmenetileg 2010. november 1-je óta alkalmazandó. [3] HL L 317, 2000.12.15., 3. o., 2000. június 23-án írták alá Cotonouban és 2003. április 1-jén lépett hatályba.